V. Mazúrová, poslankyňa: (2007-09-11):
Argument historický je nespochybniteľný. Okresný súd so sídlom v Námestove od svojho vzniku v roku 1871 nepretržite takmer 100 rokov plnil všetky svoje funkcie s prerušením rokov 1960 až 1996 až do konca roku 2004. Z hľadiska svojej funkčnosti presvedčoval každý rok o svojej opodstatnenosti, čo veľakrát ocenili účastníci súdnych sporov aj z iných oblastí Slovenska. Za primárny argument, ktorý vychádza z dôvodovej správy zákona, je argument priblíženia práva na súdnu ochranu všetkým občanom Slovenskej republiky. Toto právo sa naplní zvlášť pre občanov Námestovského okresu. Je totiž nepochybné, že občania tohto okresu, ktorí sa rozhodli využiť svoje právo na súdnu ochranu, musia za týmto právom prekonať vzdialenosť do terajšieho sídla súdu v Dolnom Kubíne takmer 50 až 70 km. Pripomínam, že ide len o jednu cestu do sídla súdu, pretože takú istú vzdialenosť musia prekonať, aby sa vrátili späť domov. Za veľmi dôležitý považujem aj argument geografický a demografický. Rozloha súčasného Námestovského okresu, ktorá predstavuje výmeru 690 km2 je porovnateľná, ba dokonca vyššia ako rozloha doterajších okresov, kde už sídli okresný súd. Čo sa týka počtu obyvateľov, Námestovský okres je takisto porovnateľný s okresmi, kde už dlhodobo sídli súd. Nemožno nespomenúť ani nespochybniteľný fakt, že v okrese Námestovo je najvyšší ročný prírastok obyvateľov na Slovensku. Jednoducho povedané, v Námestovskom okrese ľudí neubúda, ale pribúda a takýto vývoj sa očakáva aj v budúcich rokoch. Pokiaľ ide o argument týkajúci sa personálneho obsadenia Okresného súdu v Námestove, moje doterajšie zistenia nasvedčujú aj tomu, že v súčasnej dobe neexistujú žiadne problémy obsadenia súdu v Námestove aj ďalšími zamestnancami nevyhnutnými na zabezpečenie chodu a plnenia funkcií súdu. Pokiaľ ide o argument týkajúci sa sídla súdu, viem, že sídlo tohto súdu bude v budove, kde dlhodobo pôsobil súd pred rokom 1960, pričom táto budova je z hľadiska svojho priestorového usporiadania úplne vhodná pre činnosť súdu. Vážené panie poslankyne, páni poslanci, zrušenie Okresného súdu v Námestove neprinieslo okrem strasti a problémov pre ľudí väčšiny Oravy v podstate nič. Dĺžka súdnych procesov na zlúčenom súde v Dolnom Kubíne sa neskrátila. Nefunguje ani tzv. špecializácia, ktorá bola jedným z hlavným argumentov na zrušenie aj Okresného súdu Námestovo. Dokazujú to rozvrhy práce Okresného súdu Dolný Kubín, ktoré sú voľne prístupné na internete na webovej stráne Ministerstva spravodlivosti Slovenskej republiky. Keď som si ich bližšie preštudovala, zistila som, že aj po zlúčení Okresného súdu Námestovo s Okresným súdom v Dolnom Kubíne sudcom na zlúčenom súde sa prideľujú spory z rôznych oblastí práva. Pritom niektorí sudcovia musia prejednávať spory nielen z oblasti civilného práva, ale aj z oblasti trestného práva. Za dôležité považujem pripomenúť aj to, že špecializácia nefunguje nielen na zlúčenom Okresnom súde v Dolnom Kubíne, ale nefunguje ani na súdoch, ktoré v roku 2004 neboli zrušené, napríklad Okresný súd Ružomberok, resp. ani na tzv. stálych súdoch, napríklad Okresný súd Liptovský Mikuláš alebo Okresný súd Čadca. Vážené panie poslankyne, páni poslanci, snažila som sa hovoriť najviac o argumentoch a faktoch. Všetky argumenty a fakty svedčia v prospech Okresného súdu Námestovo. Preto podporujem vládny návrh zákona na znovuzriadenie vybraných okresných súdov vrátane Okresného súdu Námestovo. Ďakujem. (Potlesk.)